
Parlamentul  României

Camera  Deputaţilor

Comisia pentru muncă şi                                         Comisia pentru sănătate
   protecţie socială                                                              şi familie
Bucureşti,4.09.2014                                                  Bucureşti, 4.09.2014

Nr.4c-7/140                                                                   Nr.4c-8/170
RAPORT  COMUN
asupra propunerii legislative pentru modificarea şi completarea Legii nr.448/2006, republicată, cu modificările şi completările ulterioare privind protecţia şi promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, republicat, Comisia pentru sănătate şi familie şi Comisia pentru muncă şi protecţie socială au fost sesizate, prin adresa nr. Plx 148/2014 din 31 martie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.448/2006, republicată, cu modificările şi completările ulterioare privind protecţia şi promovarea drepturilor persoanelor cu handicap.
La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.1188/29.10.2013)

· avizul negativ al Consiliului Economic şi Social (nr.3162/17.10.2013)
· avizul negativ al Comisiei pentru administraţie publică şi amenajarea teritoriului (nr.4c-6/115/15.04.2014)

· avizul favorabil al Comisiei pentru buget, finanţe şi bănci 
(nr.4c-2/191/18.04.2014)

· avizul favorabil al Comisiei juridice, de disciplină şi imunităţi 
(nr.4c-11/369/23.04.2014)

· punctul de vedere, negativ, al Guvernului (nr.2562/13.12.2013).


Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, propunându-se:
· acordarea posibilităţii adulţilor cu handicap grav de a opta pentru asistent personal sau indemnizaţie de însoţitor;
· creşterea cuantumurilor indemnizaţiei lunare, precum şi a bugetului personal complementar lunar acordate adulţilor cu handicap;
· acordarea posibilităţii organizaţiilor neguvernamentale cu reprezentare naţională în cel puţin 10 filiale judeţene, cu activitate în domeniul protecţiei persoanelor cu handicap, de a beneficia, în condiţiile legii, de subvenţii de la bugetul de stat, prin bugetul Autorităţii Naţionale pentru Persoanele cu Handicap.
În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut în şedinţe separate proiectul de lege.
În şedinţa din 2 iulie 2014, Comisia pentru muncă şi protecţie socială a hotărât, cu majoritate de voturi, respingerea propunerii legislative. La lucrările comisiei au fost prezenţi 22 deputaţi, din totalul de 23 membri ai comisiei.
La dezbateri a participat, în conformitate cu prevederile art.55 din Regulamentul Camerei Deputaţilor, republicat, doamna Daniela Juravlea, director în cadrul Ministerului Muncii, Familiei, Protecţiei Sociale şi Persoanelor Vârstnice.
În şedinţa din 2 septembrie 2014, Comisia pentru sănătate şi familie a hotărât, cu majoritate de voturi, respingerea propunerii legislative. La lucrările comisiei au fost prezenţi 18 deputaţi, din totalul de 19 membri ai comisiei. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Propunerea legislativă a fost respinsă de Senat în şedinţa din 25 martie 2014.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, cele două comisii propun Plenului Camerei Deputaţilor respingerea iniţiativei legislative din următoarele considerente:

· prevederile art.42 alin.(1) din Legea nr.448/2006, republicată, cu modificările şi completările ulterioare, fac referire la persoana cu handicap vizual grav. Prin eliminarea acestor prevederi, pe considerentul că există o situaţie discriminatorie faţă de persoanele cu handicap grav de alt tip şi modificarea în consecinţă a textului, se crează un paralelism legislativ întrucât persoanele cu handicap grav au posibilitatea de a alege între asistentul personal şi primirea unei indemnizaţii lunare conform alin. (4) al aceluiaşi articol. 
· conform prevederilor Legii nr.448/2006, republicată, cu modificările şi completările ulterioare, cuantumul drepturilor acordate se actualizează anual cu indicele creşterii preţurilor de consum, prin hotărâre a Guvernului. Astfel, cuantumurile prestaţiilor sociale de care beneficiază adultul cu handicap în prezent au fost stabilite prin Hotărârea Guvernului nr.1665/2008 privind actualizarea cuantumului prestaţiilor sociale prevăzute la art. 58 alin. (4) din Legea nr. 448/2006 privind protecţia şi promovarea drepturilor persoanelor cu handicap, iar plata acestora se realizează prin direcţiile generale de asistenţă socială şi protecţia copilului judeţene, respectiv locale ale sectoarelor municipiului Bucureşti, din sume asigurate prin bugetele proprii ale judeţelor/sectoarelor municipiului Bucureşti, din transferuri de la bugetul de stat către bugetele locale, prevăzute cu această destinaţie în bugetul MMFPSPV. Totodată, trebuie menţionat că, potrivit art.14 alin.(1) din Legea asistenţei sociale nr. 292/2011, beneficiile de asistenţă socială pentru sprijinirea persoanelor cu nevoi speciale, inclusiv a persoanelor cu handicap, se stabilesc în raport cu indicatorul social de referinţă, prin aplicarea unui indice social de inserţie. 
· referitor la soluţia legislativă propusă la pct.3 al iniţiativei legislative, precizăm că criteriul care a stat la baza includerii celor 5 asociaţii în prevederile art.98 din Legea nr. 448/2006 a fost reprezentativitatea acestora la nivel naţional, asociaţiile şi organizaţiile acoperind problematica specifică dizabilităţii. În plus, alte organizaţii şi fundaţii pot primi subvenţii prin finanţări acordate conform Legii nr.34/1998 privind acordarea unor subvenţii asociaţiilor şi fundaţiilor române cu personalitate juridică, care înfiinţează şi administrează unităţi de asistenţă socială.
· iniţiatorii propunerii legislative nu precizează sursele financiare necesare aplicării măsurilor propuse, încălcându-se astfel atât dispoziţia art.138 alin.(5) din Constituţia României, republicată, care prevede că nicio cheltuială bugetară nu poate fi aprobată fără stabilirea sursei de finanţare, precum şi prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, şi cele ale art.7 alin.(1) din Legea responsabilităţii fiscal-bugetare nr.69/2010, cu modificările ulterioare.

Consilier parlamentar Lidia Vlădescu

